Só lyk SA se nuwe R5-muntstukArgieffoto (Foto: Steve Buissinne/Pixabay) Die Suid-Afrikaanse Reserwebank (SARB) en die Suid-Afrikaanse Munt het Woensdag ŉ splinternuwe R5-muntstuk uitgereik. Daar is twee R5-muntstukke, ŉ standaardoplaag en versamelaarsuitgawe, wat hulde aan die 100 jaar lange geskiedenis van die Reserwebank bring. Ses ouer munte is deel van die ontwerp aan die agterkant van die nuwe R5-munt, wat die geskiedenis van die geldeenheid uitbeeld. Hierdie historiese munte bevat ŉ driepenniemunt of tiekie van 1923, die R5 met ŉ laggende Nelson Mandela, ŉ ou 1 sent-muntstuk met twee mossies, asook ou 10 sent- en 20 sent-munte se ontwerpe. Die ou muntstukke is aaneengekoppel in die ontwerp deur ŉ klein skyfie wat die SARB se geskiedenis van 1921 tot 2021 erken. Die oplaag van die standaardmuntstuk vertoon ook die tradisionele landswapen van Suid-Afrika en die land se naam in twee amptelike tale, “uMzantsi Afrika” en “Suid-Afrika”. Die nuwe R5-muntstukke sal saam met die gewone R5-muntstukke gebruik kan word as ŉ wettige betaalmiddel en sy waarde sal dieselfde bly. Die gewone R5-muntstuk sal ook steeds gedruk word. (Foto: SARB) ŉ Versamelaarsuitgawe van die muntstuk is in sterling-silwer gegiet en met goudkleurige plate beslaan, maar dit het dieselfde ontwerp aan die agterkant. Dit is ook die helfte van die grootte van die gewone R5-muntstuk en die voorkant van die muntstuk sal die land se naam in al tien tale vertoon. Die bank het ook sy geldeenheid-app hersien om saam met die herdenking van sy 100-jarige verjaardag te val. SARB wil hiermee ŉ groter bewusmaking oor die rol van die bank en Suid-Afrikaanse banknote en muntstukke skep. Die app kan in die Apple Store en Google Play Store afgelaai word. Die SARB het sy deure op 30 Junie 1921 geopen en is die oudste sentrale bank in Afrika nadat die valuta- en bankwet van 1920 voorsiening gemaak het vir die stigting van ŉ sentrale bank in Suid-Afrika, met die belangrikste funksies om banknote te druk en die goud wat kommersiële banke besit, oor te neem. Die Republiek van Suid-Afrika is in Mei 1961 gevestig en die land het die Statebond in dieselfde jaar verlaat. Suid-Afrika het in daardie jaar ook sy geldeenheid verander van pond, sjielings en pennies na ŉ desimale stelsel van 100 sent in een rand. SARB meen die geldeenheid het sedertdien belangrike tegnologiese en ontwerp-veranderinge ondergaan en dit word in die nuwe R5-muntstuk vasgelê. (Foto: SARB)